JEDNOTNÁ AKCIA RADY 2006/418/SZBP

z 12. júna 2006

o podpore činností MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu zbraní hromadného ničenia

RADA EURÓPSKEJ ÚNIE,

so zreteľom na Zmluvu o Európskej únii, a najmä na jej článok 14,

keďže:

EÚ aktívne vykonáva túto stratégiu a uvádza do účinnosti opatrenia uvedené v jej kapitole III, najmä uvoľňovaním finančných zdrojov na podporu konkrétnych projektov vykonávaných multilaterálnymi inštitúciami, ako je Medzinárodná agentúra pre atómovú energiu (MAAE).

MAAE sleduje rovnaké ciele ako tie, ktoré sú vymedzené v odôvodneniach (3) až (8). Činí tak prostredníctvom vykonávania svojho plánu jadrovej bezpečnosti, ktorý je financovaný dobrovoľnými príspevkami do Fondu pre jadrovú bezpečnosť MAAE,

PRIJALA TÚTO JEDNOTNÚ AKCIU:

Článok 1

1. Na účely okamžitého a konkrétneho vykonávania niektorých častí Stratégie EÚ proti šíreniu zbraní hromadného ničenia, EÚ podporuje činnosti MAAE v oblastiach jadrovej bezpečnosti a overovania na podporu týchto cieľov:

2. Projekty MAAE, ktoré zodpovedajú opatreniam stratégie EÚ, sú projektmi, ktorých cieľom je:

Tieto projekty sa uskutočnia v krajinách, ktoré v týchto oblastiach potrebujú pomoc potom, ako tím expertov vykoná počiatočné hodnotenie.

Podrobný popis projektov je uvedený v prílohe.

Článok 2

1. Za vykonávanie tejto jednotnej akcie je zodpovedné predsedníctvo, ktorému pomáha generálny tajomník Rady/vysoký splnomocnenec pre SBZP (GT/VS). Komisia sa do týchto úloh plne zapája.

2. Komisia dohliada na riadne vykonávanie finančného príspevku uvedeného v článku 3.

3. Technickým vykonávaním projektov uvedených v článku 1 ods. 2 je poverená MAAE, ktorá svoje úlohy vykoná pod vedením predsedníctva a pod kontrolou GT/VS. Na tieto účely GT/VS uzavrie s MAAE potrebné dojednania.

4. Vykonávajúci subjekt vyberie príjemcov a činnosti na základe počiatočného hodnotenia uvedeného v článku 1 ods. 2. V rámci príslušnej pracovnej skupiny Rady sa budú konzultovať členské štáty a Komisia.

Článok 3

1. Referenčná suma na vykonávanie projektu uvedeného v článku 1 ods. 2 je 6 995 000 EUR.

2. Riadenie výdavkov financovaných zo všeobecného rozpočtu Európskej únie, ktoré sú uvedené v odseku 1, podlieha postupom a pravidlám Spoločenstva, ktoré sa vzťahujú na rozpočtové záležitosti pod podmienkou, že akékoľvek predbežné financovanie nezostáva vlastníctvom Spoločenstva.

3. Na účely uskutočnenia výdavkov uvedených v odseku 1 uzavrie Komisia osobitnú finančnú dohodu s MAAE v súlade s pravidlami a predpismi tejto organizácie. Dohoda stanoví, že MAAE zabezpečí viditeľnosť príspevku EÚ zodpovedajúcu jeho výške.

Článok 4

Predsedníctvo, ktorému pomáha GT/VS, podáva Rade správu o vykonávaní tejto jednotnej akcie na základe pravidelných správ vypracovaných MAAE. Komisia sa plne zapája a poskytuje informácie o finančných aspektoch vykonávania projektov uvedených v článku 1 ods. 2.

Článok 5

Táto jednotná akcia nadobúda účinnosť dňom jej prijatia.

Jej platnosť končí 12. septembra 2007.

Článok 6

Táto jednotná akcia sa uverejní v Úradnom vestníku Európskej únie.

(1) Ú. v. EÚ L 302, 20.11.2003, s. 34.

(2) Ú. v. EÚ L 182, 19.5.2004, s. 46.

(3) Ú. v. EÚ L 193, 23.7.2005, s. 44.

(4) Ú. v. EÚ L 346, 31.12.2003, s. 57.

PRÍLOHA

Podpora EÚ činnostiam MAAE v oblastiach jadrovej bezpečnosti a overovania a v rámci vykonávania Stratégie EÚ proti šíreniu a proti zbraniam hromadného ničenia

1. POPIS

Medzinárodné spoločenstvo konštatovalo, predovšetkým na medzinárodnej konferencii o jadrovej bezpečnosti: celosvetové smerovanie pre budúcnosť, ktorá sa konala v marci 2005 v Londýne, že riziko úspešných činov jadrového terorizmu je naďalej vysoké. Medzinárodné spoločenstvo rázne zareagovalo a prijalo niekoľko iniciatív, ktorých cieľom je predchádzať tomu, aby sa jadrový alebo iný rádioaktívny materiál dostal do rúk zločincov a teroristov.

Medzitým overovanie MAAE zostáva neodmysliteľným nástrojom na budovanie dôvery medzi štátmi, pokiaľ ide o záruky nešírenia jadrových zbraní a na dosiahnutie pokroku v mierovom použití jadrového materiálu.

Nedávny medzinárodný vývoj mal za následok vytvorenie novej a posilnenej sady medzinárodných právnych nástrojov, ktoré sa týkajú jadrovej bezpečnosti a overovaní. V júli 2005 zmluvné strany prijali zmeny a doplnenia k DFOJM, v septembri 2005 bol Dohovor o jadrovom terorizme otvorený na podpis a v apríli 2004 Bezpečnostná rada OSN prijala rezolúciu 1540 o zbraniach hromadného ničenia a neštátnych aktéroch. Rezolúcia Bezpečnostnej rady OSN 1373 z roku 2001 vyzýva všetky štáty, aby sa čo najskôr stali zmluvnými stranami príslušných medzinárodných dohovorov a protokolov týkajúcich sa terorizmu.

K dnešnému dňu sa viac ako 80 štátov politicky zaviazalo vykonávať Kódex správania v oblasti jadrovej bezpečnosti a bezpečnosti rádioaktívnych zdrojov (1). Okrem toho Generálna konferencia a Rada guvernérov MAAE prijali niekoľko rezolúcií a rozhodnutí na posilnenie bezpečnostných systémov MAAE (2).

Vykonávanie týchto medzinárodných nástrojov zo strany štátov možno výrazne uľahčiť sčasti poskytnutím pomoci prostredníctvom Plánu jadrovej bezpečnosti MAAE na roky 2006 – 2009, ktorý Rada guvernérov MAAE schválila v septembri 2005 (3). Tento plán nadväzuje na Plán činností na roky 2003 – 2005 na ochranu proti jadrovému terorizmu (4). Nový plán jadrovej bezpečnosti obsahuje tri oblasti činnosti: 1) potreby – hodnotenie, analýza a koordinácia, 2) prevencia a 3) odhaľovanie a reakcia. Obsahuje tiež časť nazvanú Činnosti na podporu jadrovej bezpečnosti, ktorá zahŕňa činnosti pôvodne určené pre ich bezpečnostné a zabezpečovacie ciele, ale u ktorých sa potvrdilo, že tiež významne prispievajú k jadrovej bezpečnosti.

Medzinárodné bezpečnostné záruky, ako ich vykonáva MAAE, predstavujú kľúčový prostriedok na overovanie, či štáty dodržiavajú svoje osobitné záväzky a povinnosti spojené s nešírením. Je mimoriadne dôležité, aby sa zaviedli vnútroštátne právne predpisy potrebné na vykonávanie dohody o komplexných bezpečnostných zárukách s MAAE a poprípade dodatkového protokolu (5). Vykonávanie si vyžaduje, aby si všetky zmluvné strany týchto dohôd udržali účinný štátny systém evidencie a kontroly jadrového materiálu (SŠEK). Rada guvernérov MAAE v septembri 2005 požiadala, aby sekretariát MAAE z dostupných zdrojov pomohol štátom, ktoré podpísali dohody o komplexných bezpečnostných zárukách doplnené o protokoly o malých množstvách, vrátane štátov, ktoré nie sú členmi agentúry, pri vytvorení a udržiavaní SŠEK.

Plán jadrovej bezpečnosti MAAE na roky 2006 – 2009 sleduje ciele podobné niektorým prvkom Stratégie EÚ proti šíreniu zbraní hromadného ničenia. Tieto poskytujú komplexný prístup k jadrovej bezpečnosti vrátane regulačných kontrol, evidencie a ochrany jadrového materiálu a iných rádioaktívnych látok počas využívania, skladovania a prepravy „od prvého do posledného momentu“ z krátkodobého, ako aj dlhodobého hľadiska. Ak by však ochrana zlyhala, musia sa stanoviť záložné opatrenia na odhaľovanie krádeží alebo pokusov o pašovanie materiálu cez medzinárodné hranice a reagovanie na zákerné činy týkajúce sa jadrového materiálu alebo iných rádioaktívnych látok, ak by k nim došlo.

MAAE ukončuje vykonávanie jednotnej akcie Rady 2004/495/SZBP a vykonáva jednotnú akciu Rady 2005/574/SZBP. So súvisiacim príspevkom EÚ začala MAAE dôležité činnosti na podporu snáh prijímateľských krajín na Zakaukazku, v strednej Ázii, juhovýchodnej Európe a v balkánskych krajinách, a v krajinách severnej Afriky a v stredozemskom regióne na Blízkom východe na zvýšenie jadrovej bezpečnosti a vykonávanie medzinárodných bezpečnostných záruk v týchto krajinách.

Podpora tomuto úsiliu je naďalej veľmi žiadaná vo všetkých členských štátoch MAAE, ako aj v štátoch, ktoré ešte nie sú jej členmi. Krajinami, ktoré sú oprávnené na získanie podpory, sú:

— v strednej a východnej Európe: Turecko, Albánsko, Bosna a Hercegovina, Chorvátsko, Srbsko a Čierna hora, Moldavská republika a Bývalá juhoslovanská republika Macedónsko;

— v strednej Ázii: Kazachstan, Kirgizsko, Uzbekistan, Tadžikistan a Turkménsko;

— v Zakaukazku: Arménsko, Azerbajdžan a Gruzínsko;

— v stredozemskom regióne a na Blízkom východe: Izrael, Jordánsko, Libanon a Sýrska arabská republika a

— v Afrike (6): predpokladá sa, že asi 20 – 25 afrických krajín dostane v rámci rôznych projektov podporu na modernizáciu jadrovej bezpečnosti. Ďalšie krajiny sa môžu zapojiť do regionálnych vzdelávacích aktivít.

Konečný výber týchto afrických krajín, ktoré dostanú podporu sa vykoná na základe etapy hodnotenia potrieb, ktorá bude obsahovať hodnotiace misie a hodnotenie už existujúcich informácií v centrále. Podporné činnosti pre každý projekt sa budú sústreďovať na tie krajiny v regióne, v ktorých prebiehajú dôležité činnosti vo všetkých oblastiach projektu:

— Modernizácia fyzickej ochrany sa predpokladá v štyroch až šiestich z ôsmych krajín v regióne, ktoré majú jadrové reaktory. Posilnenie bezpečnosti rádioaktívnych zdrojov sa predpokladá v piatich až siedmich z desiatich krajín, ktoré majú najzraniteľnejšie využívané a skladované zdroje,

— Poskytovanie podpory na zaktualizovanie schopnosti odhaľovať nedovolené obchodovanie s jadrovými a inými rádioaktívnymi materiálmi sa predpokladá v piatich až šiestich krajinách, ktoré s prihliadnutím na existenciu jadrového odpadu a rádioaktívnych zdrojov v týchto krajinách a v krajinách, ktoré s nimi susedia, a na základe informácií, ktoré má MAAE k dispozícii, predstavujú vysoké riziko nedovoleného obchodovania,

— Poskytovanie posúdenia a podpory, pokiaľ ide o regulačné mechanizmy radiačnej bezpečnosti a bezpečnosti rádioaktívnych zdrojov sa predpokladá v dvanástich krajinách, v ktorých sa zlepšenie regulačného mechanizmu považuje za najpotrebnejšie. Poskytovanie legislatívnej podpory sa predpokladá v šiestich krajinách,

— V prípade dostupnosti finančných zdrojov by sa vzdelávanie ponúkalo na regionálnom základe pre čo najväčší počet účastníkov v Afrike.

Na začiatku sa vyhodnotia potreby zvýšenej jadrovej bezpečnosti v krajinách určených v jednotnej akcii EÚ s cieľom stanoviť priority pre podporu. Na tento účel skupina uznávaných expertov posúdi súčasný stav jadrových bezpečnostných systémov, ktoré už existujú v týchto krajinách, a dá odporúčania na zlepšenie. Tieto odporúčania budú predstavovať základ pre určenie ďalšej pomoci, pričom zohľadnia súčasný stav a potrebu zlepšenia, pokiaľ ide o prevenciu a odhaľovanie zákerných činov týkajúcich sa jadrového materiálu a iných rádioaktívnych látok vrátane tých, ktoré sa využívajú na nejadrové účely alebo v jadrových zariadeniach, a spôsob, akým na tieto činy reagovať. Stanovia sa priority, pričom sa určia krajiny pre každý projekt, ktorý sa bude financovať z rozpočtu poskytnutého v rámci podpory EÚ. Ako súčasť zavedeného vzdelávacieho programu MAAE, ktorý do značnej miery vychádza z regionálneho prístupu, sa budú rozvíjať ľudské zdroje. V prípade dostupnosti finančných zdrojov sa bude podporovať účasť expertov z čo najväčšieho počtu oprávnených krajín.

Následne sa vo vybratých krajinách vykonajú projekty v troch oblastiach:

1. Legislatívna a regulačná pomoc

Právny základ pre jadrovú bezpečnosť zahŕňa vo veľkej miere medzinárodné nástroje a uznávané zásady (zmluvy, dohovory, dohody, normy, normy MAAE, kódexy správania a usmerňovacie dokumenty a odporúčania), ktoré vnútroštátne orgány vykonávajú s cieľom kontrolovať jadrový materiál a iné rádioaktívne zdroje. Táto široká škála noriem (mnohé boli vytvorené pod záštitou MAAE) poskytuje rámec pre bezpečné a spoľahlivé používanie jadrového materiálu, iných rádioaktívnych látok alebo s nimi spojených zariadení – a to zariadenia s rozsiahlymi jadrovými programami a tiež zariadenia, ktoré uskutočňujú len obmedzené jadrové činnosti.

Existencia vlastných vnútroštátnych právnych predpisov a regulačných mechanizmov na kontrolu je nevyhnutným predpokladom pre úspešný režim jadrovej bezpečnosti. Vnútroštátne vykonávacie právne predpisy by mali poskytnúť rámec zásad a všeobecných ustanovení, ktorý umožní oprávneným vládnym subjektom uplatňovať nevyhnutné regulačné funkcie a ktorý bude regulovať konanie všetkých osôb zapojených do regulačných aktivít. V mnohých štátoch nie sú takéto právne predpisy primerané a regulačný mechanizmus neexistuje alebo nie je primeraný. Výsledkom takýchto nedostatkov spojených s neúčinnými regulačnými mechanizmami na kontrolu je slabý režim globálnej bezpečnosti. Malo by byť preto cieľom posilniť alebo ustanoviť primerané vnútroštátne legislatívne a regulačné rámce a účinne uplatňovať relevantné opatrenia.

Rádioaktívne materiály sa často používajú na nejadrové využitie, napr. na lekárske alebo priemyselné účely. Niektoré z týchto zdrojov sú vysoko rádioaktívne a patria do kategórií 1 až 3, ktoré sú vymedzené v dokumente MAAE s názvom Kategorizácia rádioaktívnych zdrojov. Pokiaľ tieto zdroje nepodliehajú primeranej regulačnej kontrole a ochrane, môžu sa dostať do nesprávnych rúk a byť použité pri zákerných činnostiach. Regulačný mechanizmus pre radiačnú bezpečnosť a bezpečnosť rádioaktívnych zdrojov musí byť účinný a musí primerane fungovať v súlade s medzinárodnými normami, usmerneniami Kódexu správania v oblasti jadrovej bezpečnosti a bezpečnosti rádioaktívnych zdrojov a súvisiacimi usmerneniami pre dovoz a vývoz a najlepšími postupmi.

Uzatvorenie dohôd o bezpečnostných zárukách a dodatkových protokolov s MAAE je účinným opatrením, ktoré podporuje prísnu vnútroštátnu a medzinárodnú kontrolu nad jadrovým materiálom a príslušnými technológiami. Je dôležité, aby vnútroštátne vykonávacie právne predpisy jasne určili jadrové činnosti, zariadenia, vybavenie a materiál, na ktoré sa budú uplatňovať bezpečnostné záruky. Štáty, ktoré uzatvorili dodatkový protokol, musia okrem toho zabezpečiť zdokonalenie ich vnútroštátnych vykonávacích právnych predpisov tak, aby dotknuté štáty boli schopné splniť dodatočné povinnosti podľa dodatkového protokolu. Vnútroštátne právne predpisy štátu by predovšetkým mali byť zrevidované s cieľom rozšíriť zodpovednosti a právomoci regulačného orgánu určeného na vykonávanie a uplatňovanie uzatvorených dohôd o bezpečnostných zárukách.

Štáty tiež akceptujú povinnosti splniť medzinárodné normy spojené s jadrovou bezpečnosťou, keď sa stanú zmluvnými stranami DFOJM tým, že ratifikujú zmenu a doplnenie DFOJM, a keď sa stanú zmluvnou stranou Dohovoru o jadrovom terorizme. Rezolúcia Bezpečnostnej rady Organizácie Spojených národov č. 1540 (2004) ukladá všetkým štátom povinnosť ustanoviť vnútroštátne kontroly vrátane ustanovenia vhodných kontrol nad materiálom súvisiacim s jadrovými zbraňami.

Záväzky štátov, ktoré sú súčasťou uvedených medzinárodných nástrojov v oblasti jadrovej bezpečnosti, viedli k vzájomnému porovnaniu záväzkov, ktoré súvisia s bezpečnosťou jadrového materiálu a zariadenia a iných rádioaktívnych zdrojov. Tieto záväzky zahŕňajú opatrenia na ustanovenie regulačného mechanizmu pre radiačnú bezpečnosť a bezpečnosť rádioaktívnych zdrojov; evidenčné a kontrolné opatrenia; opatrenia fyzickej ochrany; kontroly dovozu a vývozu a kriminalizáciu nezákonných aktov.

2. Posilňovanie bezpečnosti a kontroly jadrových a iných rádioaktívnych materiálov

Materiály používané alebo skladované v jadrových zariadeniach a umiestneniach musia byť primerane evidované a chránené, aby sa predišlo krádežiam alebo sabotáži. Účinný regulačný mechanizmus by mal určiť prvky, ktoré sa musia vykonať na úrovni štátu a prípadne prevádzkovateľa.

Je tiež životne dôležité, aby silné a zraniteľné zdroje na nejadrové využitie boli pri používaní alebo skladovaní fyzicky chránené proti zákerným činom, a ak už nie sú potrebné, mali by sa rozložiť a uskladniť alebo zneškodniť na bezpečnom a chránenom mieste ako rádioaktívny odpad.

Od všetkých štátov s dohodami o komplexných bezpečnostných zárukách sa požaduje, aby ustanovili a udržiavali ŠSEK, ktorý podlieha bezpečnostným zárukám. MAAE sa však domnieva, že v mnohých členských štátoch, ktoré sú zmluvnými stranami takýchto dohôd, takéto systémy chýbajú alebo sú neprimerané. Táto situácia je osobitne rozšírená medzi 120 štátmi alebo tými, ktoré neprevádzkujú žiadne jadrové zariadenia.

3. Posilnenie schopností štátov odhaľovať a bojovať proti nedovolenému obchodovaniu

Nedovolené obchodovanie sa vzťahuje na úmyselný alebo neúmyselný nedovolený príjem, obstaranie, používanie, prevod alebo zneškodnenie jadrového materiálu a iných rádioaktívnych materiálov, pri ktorých došlo alebo nedošlo k prekročeniu medzinárodných hraníc.

Teroristami vyrobené jadrové výbušné zariadenie alebo rádiologické rozptylové zariadenie sa nemôže vyrobiť bez toho, aby sa materiál získal nedovoleným obchodovaním. Navyše sa citlivé vybavenie a technológie na výrobu citlivého materiálu alebo svojpomocne zhotoveného jadrového výbušného zariadenia môžu tiež získať prostredníctvom nedovoleného obchodovania. Je možné predpokladať, že cezhraničný pohyb materiálu alebo technológie je nevyhnutný k tomu, aby sa dostali na svoje konečné miesto určenia. Na boj s nedovoleným obchodovaním musia preto štáty zaviesť potrebné regulačné mechanizmy a mať na hraničných kontrolách k dispozícii technické systémy (vrátane užívateľsky ľahko ovládateľných nástrojov), postupy a informácie, ktoré im umožnia odhaľovať pokusy o pašovanie rádioaktívnych materiálov (vrátane štiepnych rádioaktívnych materiálov) alebo pokusy o nedovolený obchod s citlivým vybavením a technológiou.

Musia sa tiež prijať účinné opatrenia, ktorými by sa reagovalo na takéto činy, ako aj na zabavenie akéhokoľvek rádioaktívneho materiálu. Zamestnanci orgánov činných v trestnom konaní (colná správa, polícia atď.) často nie sú vyškolení na používanie detekčného vybavenia, a preto im môžu byť citlivé vybavenie a technológie neznáme. Z tohto dôvodu je školenie týchto pracovníkov kľúčové pre úspech zavedených opatrení na odhaľovanie nedovoleného obchodovania. Zamestnancom rôznych kategórií by sa mali ponúknuť rôzne školenia tak o používaní detekčných nástrojov, ako aj o porozumení údajov načítaných týmito nástrojmi, aby vedeli rozhodnúť o ďalšom postupe.

Dopyt po podpore v tejto oblasti je vysoký ako výsledok zvýšenej informovanosti o súvisiacej hrozbe a o dostupnosti vybavenia a metodiky pre zvýšenú schopnosť monitorovania hraníc.

2. CIELE

Celkový cieľ: Posilniť jadrovú bezpečnosť vo vybratých krajinách.

2.1. Hodnotiaca fáza: Financovanie medzinárodných misií pre jadrovú bezpečnosť

Hodnotenie vykoná MAAE so zámerom určiť potreby v oblasti posilnenia jadrovej bezpečnosti v dotknutých krajinách, v ktorých sa toto hodnotenie ešte neukončilo. Pre ostatné určené krajiny sa zaktualizuje hodnotenie, ktoré sa vykonalo skôr. Toto hodnotenie sa bude v prípade potreby vzťahovať na fyzickú ochranu a bezpečnosť jadrového a nejadrového využitia, zavedených opatrení v rámci boja proti nedovolenému obchodovaniu, ako aj nevyhnutný právny a regulačný mechanizmus. Výsledky celkového hodnotenia sa použijú ako základ pre výber krajín, v ktorých sa budú projekty vykonávať.

Uvedené projekty:

— zhodnotia v každej krajine stav fyzickej ochrany jadrových a iných rádioaktívnych materiálov a ochrany jadrových alebo výskumných zariadení alebo umiestnení, v ktorých sa tieto materiály používajú alebo skladujú. Určia niektoré zo zariadení a umiestnení obsahujúcich tieto materiály, ktoré sa vyberú na účely ďalšej modernizácie a podpory,

— zhodnotia v každej krajine všetky potreby súvisiace s modernizáciou bezpečnosti rádioaktívnych zdrojov. Určia všetky slabé stránky a nedostatky vzhľadom na medzinárodné normy a Kódex správania, ktoré si vyžadujú zlepšenie regulačného mechanizmu, a určia potrebu poskytnúť dodatočnú ochranu silných zraniteľných zdrojov. Výsledkom hodnotenia by tiež malo byť určenie špecifického vybavenia, ktoré je potrebné na poskytnutie ochrany,

— zhodnotia v každej krajine súčasný stav schopnosti bojovať proti nedovolenému obchodovaniu a určia potreby na dosiahnutie požadovaného zlepšenia,

— zhodnotia v každej krajine stav ŠSEK a určia potreby na dosiahnutie požadovaného zlepšenia.

2.2. Vykonávanie osobitných činností, ktoré hodnotiaca fáza označila za prioritné

Projekt č. 1:

Legislatívna a regulačná pomoc

Účel projektu:

— posilniť vnútroštátne legislatívne a regulačné mechanizmy, ktoré sa vzťahujú na jadrový a iný rádioaktívny materiál, a zohľadniť pri tom relevantné medzinárodné nástroje, uznávané zásady v oblasti jadrovej bezpečnosti a existujúce synergie s vnútroštátnymi systémami radiačnej bezpečnosti,

— posilniť vnútroštátny legislatívny rámec na vykonávanie dohôd o bezpečnostných zárukách a dodatkových protokolov uzatvorených medzi štátmi a agentúrou,

— posilniť vnútroštátny regulačný mechanizmus pre radiačnú bezpečnosť a bezpečnosť rádioaktívnych zdrojov.

Výsledky projektu:

— vytvorenie a prijatie komplexných, jednotných a účinných právnych predpisov na vnútroštátnej úrovni a prispieť tým k zosúladenému, posilnenému a univerzálnejšiemu systému jadrovej bezpečnosti,

— vytvorenie a prijatie (v národných jazykoch) vnútroštátnych právnych predpisov, ktoré štátom umožnia splniť si svoje povinnosti podľa dohôd o bezpečnostných zárukách a dodatkových protokolov agentúry,

— zriadenie/modernizácia vnútroštátneho regulačného mechanizmu pre radiačnú bezpečnosť a bezpečnosť rádioaktívnych zdrojov prostredníctvom posúdenia infraštruktúry, radiačnej bezpečnosti a bezpečnosti rádioaktívnych zdrojov (RaSSIA), poradenských služieb, vybavenia a školení v súlade s medzinárodnými normami, usmerneniami Kódexu správania v oblasti jadrovej bezpečnosti a bezpečnosti rádioaktívnych zdrojov, ako aj najlepšími postupmi.

Projekt č. 2:

Posilňovanie bezpečnosti a kontroly jadrových a iných rádioaktívnych materiálov

Účel projektu:

— posilniť fyzickú ochranu jadrových zariadení a jadrových a iných rádioaktívnych materiálov na jadrové využitie vo vybratých krajinách,

— posilniť kontrolu a fyzickú ochranu rádioaktívnych materiálov na nejadrové využitie vo vybratých krajinách,

— posilniť štátny systém evidencie a kontroly na vykonávanie dohôd o bezpečnostných zárukách a dodatkových protokolov, a to aj v štátoch s „protokolom o malých množstvách“.

Výsledky projektu:

— zmodernizovaná fyzická ochrana jadrových materiálov a iných rádioaktívnych materiálov vo vybraných jadrových zariadeniach a umiestneniach,

— chránené zraniteľné zdroje na nejadrové využitie alebo prípadne rozobraté zraniteľné zdroje a prenesené do spoľahlivých a bezpečných skladov vo vybratých krajinách,

— s odbornou pomocou zlepšený vnútroštátny regulačný mechanizmus pre fyzickú ochranu,

— zriadenie a udržiavanie účinného štátneho systému evidencie a kontroly, ktorý je schopný zabezpečiť vykonávanie dohôd o bezpečnostných zárukách a dodatkových protokolov, a to aj v štátoch s „protokolom o malých množstvách“,

— poskytovanie školení zamestnancom v krajinách, ktoré sú oprávnené na získanie podpory.

Projekt č. 3:

Posilnenie schopností štátov odhaľovať a bojovať proti nedovolenému obchodovaniu

Účel projektu:

— posilniť vo vybratých krajinách schopnosti štátov odhaľovať a bojovať proti nedovolenému obchodovaniu,

Výsledky projektu:

— zlepšenie zhromažďovania a vyhodnocovania informácií o nedovolenom jadrovom obchodovaní, získaných z verejných zdrojov a štátnych kontaktných miest s cieľom zlepšiť znalosti o nedovolenom jadrovom obchodovaní a jeho okolnostiach. Tieto informácie takisto uľahčia vymedzenie prioritných činností spomedzi činností, ktoré sa podnikajú v boji proti nedovolenému obchodovaniu,

— s odbornou pomocou zriadenie vnútroštátnych štruktúr pre boj proti nedovolenému obchodovaniu a zlepšenie vnútroštátnej koordinácie kontroly cezhraničného pohybu rádioaktívnych materiálov, citlivého jadrového vybavenia a technológií vo vybratých krajinách,

— modernizácia zariadenia na monitorovanie hraníc na vybratých hraničných priechodoch,

— poskytovanie školení zamestnancom orgánov činných v trestnom konaní v krajinách, ktoré sú oprávnené na získanie podpory.

3. TRVANIE

Hodnotenie sa uskutoční v priebehu troch mesiacov po nadobudnutí platnosti dohody o príspevku medzi Komisiou a MAAE. Tieto tri projekty sa uskutočnia súbežne počas nasledujúcich 12 mesiacov.

Celková dĺžka trvania vykonávania tejto jednotnej akcie sa odhaduje na 15 mesiacov.

4. PRÍJEMCOVIA

Príjemcami sú krajiny, v ktorých sa vykoná hodnotenie a následné projekty. Ich orgánom sa poskytne pomoc pri určení ich slabých miest a podpora s cieľom nájsť riešenia a zvýšiť bezpečnosť. Po porade medzi vykonávajúcim subjektom a predsedníctvom, ktorému pomáha GT/VS, v úzkej spolupráci s členskými štátmi a Komisiou v rámci príslušnej pracovnej skupiny Rady, sa stanovia kritériá určovania krajín pre projekty a vykoná sa konečný výber príjemcov a určenie potrieb, ktoré sa majú riešiť vo vybraných krajinách. Tieto rozhodnutia vychádzajú podľa potreby z návrhov, ktoré v súlade s článkom 2 ods. 1 tejto spoločnej akcie vypracuje vykonávajúci subjekt.

5. VYKONÁVAJÚCI SUBJEKT

Vykonaním projektov sa poverí MAAE. Misie medzinárodnej jadrovej bezpečnosti sa budú plniť podľa štandardného pracovného postupu platného pre misie MAAE, ktoré bude vykonávať MAAE a odborníci členských štátov. Tri uvedené projekty vykonajú priamo zamestnanci MAAE, odborníci alebo zmluvní partneri, ktorých vyberú členské štáty MAAE. V prípade dodávateľov sa obstarávanie tovaru, prác alebo služieb zo strany MAAE v súvislosti s touto jednotnou akciou vykoná v súlade s platnými pravidlami a postupmi MAAE, ktoré sú podrobne uvedené v dohode o príspevku Európskeho spoločenstva s MAAE.

6. ÚČASTNÍCI TRETEJ STRANY

Touto jednotnou akciou sa budú financovať projekty vo výške 100 %. Odborníci z členských štátov MAAE sa môžu považovať za účastníkov tretej strany. Budú pracovať podľa štandardného pracovného postupu platného pre odborníkov MAAE.

7. OSOBITNÉ PODMIENKY PRE UZATVÁRANIE ZMLÚV A OBSTARÁVANIE

V niektorých prípadoch sa na zlepšenie bezpečnostných opatrení pre jadrové a iné rádioaktívne materiály, napríklad rádioaktívne zdroje, ktoré pôvodne dodávala Ruská federácia, zmluvy na obstarávanie tovaru, práce a služieb ponúknu poskytovateľom v Ruskej federácii, ktorí poznajú ruskú technológiu.

8. ODHADOVANÉ POTREBNÉ PROSTRIEDKY

Príspevok EÚ sa bude vzťahovať na hodnotenie a vykonanie uvedených troch projektov opísaných v bode 2.2. Odhadované náklady sú:

Hodnotenie jadrovej bezpečnosti vrátane misií 140 000 EUR Projekt č. 1 1 200 000 EUR Projekt č. 2 3 070 000 EUR Projekt č. 3 2 385 000 EUR

Okrem toho je tu zahrnutá rezerva vo výške približne 3 % oprávnených nákladov (z celkovej sumy 200 000 EUR) na nepredvídané náklady.

9. REFERENČNÁ SUMA NA ÚHRADU NÁKLADOV PROJEKTU

Celkové náklady na projekt sú 6 995 000 EUR.

(1) GOV/2003/49-GC(47)/9. Tiež dokument: Opatrenia na posilnenie medzinárodnej spolupráce v oblasti jadrovej, radiačnej a dopravnej bezpečnosti a odpadového hospodárstva: Podpora účinnej a trvalo udržateľnej vnútroštátnej regulačnej infraštruktúry na kontrolu rádioaktívnych zdrojov (GOV/2004/52-GC(48)/15) obsahuje časti, ktoré súvisia so spoluprácou medzi MAAE a EÚ v rámci Stratégie EÚ proti šíreniu zbraní hromadného ničenia. Tieto činnosti odráža aj časť Činnosti na podporu jadrovej bezpečnosti v Pláne jadrovej bezpečnosti MAAE na roky 2006 – 2009.

(2) V septembri 2005 sa Rada guvernérov Medzinárodnej agentúry pre atómovú energiu (MAAE) rozhodla, že na posilnenie bezpečnostného systému by mal tzv. protokol o malých množstvách (PMM) k dohodám o zárukách zmluvy o nešírení jadrových zbraní zostať súčasťou bezpečnostného systému agentúry s výhradou zmien v štandardnom znení a zmeny kritérií PMM; Generálna konferencia MAAE v roku 2005 prijala rezolúciu, v ktorej sa okrem iného uvádza, že v prípade, že pre štát platí dohoda o komplexných zárukách doplnená dodatkovým protokolom, predstavujú tieto opatrenia zvýšený štandard overovania pre tento štát.

(3) GOV/2005/50-GC(49)/17.

(4) GOV/2002/10.

(5) Pozri Akčný plán agentúry na podporu uzatvorenia dohôd o bezpečnostných zárukách a dodatkových protokolov, ako ho uverejnila MAAE.

(6) Alžírsko, Angola, Benin, Botswana, Burkina Faso, Burundi, Kamerun, Kapverdy, Stredoafrická republika, Čad, Komory, Kongo (Brazzaville), Pobrežie slonoviny, Konžská demokratická republika, Džibuti, Egypt, Rovníková Guinea, Eritrea, Etiópia, Gabon, Gambia, Ghana, Guinea, Guinea-Bissau, Keňa, Lesotho, Libéria, Líbyjská arabská džamáhírija, Madagaskar, Malawi, Mali, Mauritánia, Maurícius, Maroko, Mozambik, Namíbia, Niger, Nigéria, Rwanda, Demokratická republika Svätého Tomáša a Princovho ostrova, Senegal, Seychely, Sierra Leone, Somália, Južná Afrika, Sudán, Svazijsko, Togo, Tunisko, Uganda, Tanzánijská zjednotená republika, Zambia a Zimbabwe.